L'Eliana llança la seua Targeta Ciutadana: una aposta per la innovació, la identitat i els serveis públics personalitzats
13 de juny de 2025

• El projecte s'ha finançat amb fons europeus Next Generation del Ministeri d'Indústria i Turisme per a la digitalització i modernització dels municipis.

L'Ajuntament de l'Eliana ha presentat aquest matí la Targeta Ciutadana, una nova eina d'identificació gratuïta per a la ciutadania de l'Eliana. Aquest innovador sistema, que ja es pot sol·licitar presencialment en l'Oficina d'Atenció Ciutadana (OAC) o des de casa a través del portal tarjeta.leliana.es o targeta.leliana.es, naix amb un doble objectiu: acostar els serveis municipals a la ciutadania i reforçar el sentiment de pertinença a la comunitat.

El primer servei inclòs amb aquesta targeta serà la Piscina d'Estiu, que obri les seues portes dimarts que ve 17 de juny. Les persones titulars de la targeta gaudiran de tarifes reduïdes durant tota la temporada estival, gràcies a l'entrada en vigor de la nova ordenança.

Però el programa no es deté ací. De manera progressiva, la targeta permetrà l'accés a una àmplia gamma de beneficis en serveis culturals, comerç local, esportius, formatius o socials. A més, està previst que es creuen perfils personalitzats segons edat o interessos, per a adaptar els avantatges a les necessitats específiques de cada col·lectiu.

“La nova Targeta Ciutadana simbolitza el compromís de l'Ajuntament amb una administració pròxima, moderna i útil. Suposa una manera directa de reconéixer als nostres veïns i veïnes, de millorar l'accés als serveis i d'incentivar el consum local amb beneficis tangibles”, ha assenyalat l'alcalde, Salva Torrent.

La implantació del programa es desenvoluparà en tres fases:

1\. Difusió del programa i alta d'usuaris (juny-setembre 2025).

2\. Reforç amb campanyes sectorials i integració de nous serveis (setembre d'ara en avant).

3\. Avaluació i planificació futura per a aconseguir una implantació total i avançar cap a una ciutat més intel·ligent i connectada.

La Targeta Ciutadana de l'Eliana representa un pas ferm cap a la digitalització, l'eficiència administrativa i l'enfortiment dels llaços veïnals, reforçant a l'Eliana com un municipi modern, accessible i innovador. L'Eliana es consolida com una de les Smart Cities més avançades de la Comunitat Valenciana, prova d'això és el seu protagonisme en la Xarxa Espanyola de Ciutats Intel·ligents.